b'\n_START_ARTICLE_\nPaul Jewell\n_START_SECTION_\nUra pelaaja\n_START_PARAGRAPH_\nPaul Jewell on Liverpoolin kasvatti pelaajana mutta h\xc3\xa4n ei koskaan pelannut yht\xc3\xa4\xc3\xa4n peli\xc3\xa4 Liverpoolissa. Liverpoolista h\xc3\xa4n siirtyi vuonna 1984 Wigan Athleticin pelaajaksi. Vuonna 1988 h\xc3\xa4n siirtyi Bradford Cityn pelaajaksi, miss\xc3\xa4 h\xc3\xa4n vietti melkein vuosikymmenen.\n_START_SECTION_\nUra valmentajana\n_START_PARAGRAPH_\nVuonna 1998 h\xc3\xa4n aloitti valmennusuransa Bradfordissa johtaen joukkueen nousuun valioliigaan. Kauden 2000\xe2\x80\x932001 h\xc3\xa4n vietti Sheffield Wednesdayn managerina ilman suurempaa menestyst\xc3\xa4. Vuonna 2001 Jewell siirtyi Wigan Athleticin manageriksi. Jewellin johdolla rugbysta tunnettu Wigan nousi my\xc3\xb6s Englannin jalkapallokartalle. Kaudella 2002/03 Jewell luotsasi Wiganin Englannin 2. divisioonan mestariksi ja kauden 2004/05 p\xc3\xa4\xc3\xa4tteeksi seura nousi ensimm\xc3\xa4ist\xc3\xa4 kertaa historiassaan Valioliigaan. Debyyttikausi p\xc3\xa4\xc3\xa4sarjassa sujui odotuksia paremmin ja menestyst\xc3\xa4 tuli my\xc3\xb6s liigacupissa Wiganin edetty\xc3\xa4 aina finaaliin saakka. Manchester United oli kuitenkin seuralle liikaa ja pokaali j\xc3\xa4i haaveeksi. Jewell erosi teht\xc3\xa4v\xc3\xa4st\xc3\xa4\xc3\xa4n kev\xc3\xa4\xc3\xa4ll\xc3\xa4 2007 s\xc3\xa4ilytetty\xc3\xa4\xc3\xa4n Wiganin maalierolla Valioliigassa. _NEWLINE_Jewell palasi valmennusteht\xc3\xa4viin marraskuussa 2007, kun valioliigan jumbojoukkue Derby County palkkasi h\xc3\xa4net Billy Daviesin seuraajaksi.  Jewell ei onnistunut pelastamaan Derbya putoamiselta, vaan ainoastaan 11 pistett\xc3\xa4 koko kaudella ker\xc3\xa4nnyt seura putosi kauden 2007/08 p\xc3\xa4\xc3\xa4tteeksi Mestaruussarjaan. _NEWLINE_Kausi 2008/09 toiseksi korkeimmalla sarjatasolla alkoi Jewellin ja Derbyn osalta kehnosti ja lopulta joulukuun lopulla 2008 Jewell j\xc3\xa4tti teht\xc3\xa4v\xc3\xa4ns\xc3\xa4 Derbyn p\xc3\xa4\xc3\xa4valmentajana. _NEWLINE_Tammikuussa 2011 Jewell palasi valmennusteht\xc3\xa4viin parin vuoden tauon j\xc3\xa4lkeen, kun Mestaruussarjassa sijalle 19 juuttunut Ipswich Town palkkasi h\xc3\xa4net p\xc3\xa4\xc3\xa4valmentajakseen.  Jewellin johdolla Ipswich s\xc3\xa4ilytti sarjapaikkansa ja jatkoi kaudella 2011/12 my\xc3\xb6s Mestaruussarjassa. Tulokset eiv\xc3\xa4t kuitenkaan juuri parantuneet ja kausi p\xc3\xa4\xc3\xa4ttyi 15. sijaan. Seuraava syksy oli aiempia murheellisempi ja Ipswichin juututtua Mestaruussarjan jumbosijalle, sai Jewell j\xc3\xa4tt\xc3\xa4\xc3\xa4 paikkansa lokakuun lopulla 2012.'